পুরো দলটাকে পিছনে থেকে কভার করে চিরকালই অতিব্বতীয় রকমের সহিংস ‘খাম’ প্রদেশের শ’পাঁচেক গেরিলা। মাথার ওপর চিনা হেলিকপ্টারের নজরদারি, উঁচু গিরিবর্ত্মে ভয়ানক তুষারঝড়, চুপচাপ মনাস্ট্রিতেও গুপ্তচরের ভয়, টুপটুপ ঝরে পড়া অশক্ত পলাতক শিশিরের মতো— এ সমস্তই পেরিয়ে দলটা অরুণাচলের তাওয়াং সীমান্ত দিয়ে ভারতে ঢুকে আসে ১৮ই এপ্রিল। সমাজতান্ত্রিক চিন এবং তাদের সাথে স্বাক্ষরিত পঞ্চশীল চুক্তির প্রতি গভীর শ্রদ্ধা রাখা পণ্ডিত নেহরু নেহাত মানবিক কারণেই দলটাকে ভারতে ঢুকতে দেন। বনেদি তিব্বত ঠাঁই পায় তেজপুরের কাছে মিসামারি-তে। বেআব্রু চট-বাঁশের শিবিরে। ইতিহাসের উল্টোমুখে হেঁটে তিব্বতের আত্মা ঠাঁই নেয় বুদ্ধের সাবেক দেশে। আর তেমন ভাবে বৌদ্ধ হওয়া হয়ে ওঠেনি যাঁদের, মানে ওই ‘খাম’ প্রদেশের পাঁচশো গেরিলার, তাঁদের মধ্যে শুধু চার জন সীমান্ত পেরোন। বাকিরা হারানো ভূখণ্ডের অদৃশ্য ল্যান্ডমার্ক হয়ে ওপারেই থেকে যান। ইতিহাসে যেমন থাকে।